Aftalen om oprydning i regeljunglen frigør næsten 1000 fuldtidsansatte. De kan i stedet bruges på andre opgaver.

Ledige, der har et job på hånden, skal fremover ikke længere søge job de sidste seks uger som arbejdsløse.

Det er et af elementerne i en stor aftale om regelforenklinger på det ofte udskældte beskæftigelsesområde. Det er resultatet af en ny politisk aftale.

Bag aftalen står regeringspartierne, Dansk Folkeparti, Socialdemokratiet, Radikale Venstre og SF.

- Min ambition har været at sætte mennesket før systemet, siger beskæftigelsesminister Troels Lund Poulsen (V).

Frigør næsten 1000 medarbejdere

Indsatsen med at få ledige i arbejde blive ofte beskyldt for at være for dårlig og bureaukratisk. Det er det, partierne med den nye aftale forsøger at gøre noget ved.

Samlet fritager aftalen kommunerne for opgaver for omkring 500 millioner kroner. Det svarer til knap 1000 fuldtidsansatte, som i stedet kan bruges på andre opgaver.

Her kan du få overlikket over hovedpunkterne:

Langt de fleste initiativer forventes at træde i kraft fra juli 2019.

Det mener politikerne

Beskæftigelsesminister Troels Lund Poulsen (V) betegner aftalen som et nybrud i dansk beskæftigelsespolitik. Han glæder sig over færre regler, men understreger også, at det er frihed under ansvar.

- Hvis kommunerne ikke lever op til de opgaver, de nu får, så har vi mulighed for at følge dem meget tættere, siger Troels Lund Poulsen.

Beskæftigelsesminister Troels Lund Poulsen (V) under præsentationen af aftalen. Foto: Martin Sylvest / Ritzau Scanpix

Socialdemokratiets beskæftigelsesordfører, Leif Lahn Jensen, glæder sig over, at a-kasserne får et større ansvar, da han mener, at de i forvejen gør det godt.

Aftaleparterne giver ikke noget konkret bud på, om flere eller færre arbejdsløse kommer i arbejde med de nye initiativer. Men Socialdemokratiet er ikke begejstret for, at den tidlige aktivering af unge og ældre dagpengemodtagere afskaffes.

- Her laver man en bremseklods for nogle ledige. Det gør, at nogle ledige bliver længere tid i arbejdsløshed, og det er lidt trist at se, siger Leif Lahn Jensen.

Socialdemokratiets beskæftigelsesordfører, Leif Lahn Jensen. Foto: Niels Ahlmann Olesen / Scanpix Denmark

Hos Dansk Folkeparti er beskæftigelsesordfører Bent Bøgsted glad for, at reglerne bliver forenklet. De kan nemlig være med til at tage motivationen fra de ledige, lyder det.

- Hvis ikke de ledige kan se, at der er noget fornuft i det, så opgiver de, siger Bent Bøgsted.

Bent Bøgsted (DF) under præsentationen af den nye aftale torsdag. Foto: Martin Sylvest / Ritzau Scanpix

Sofie Carsten Nielsen, der er beskæftigelsesordfører for Radikale Venstre, fremhæver blandt andet, at ledige med job på hånden ikke længere skal søge arbejde.

- Det har været utroligt svært at forklare, hvorfor vi har de her meningsløse regler, lyder det fra den radikale beskæftigelsesordfører.

Sofie Carsten Nielsen (RV) glæder sig over, at reglen om jobsøgning afskaffes. Foto: Martin Sylvest / Ritzau Scanpix

Liberali Alliances afbureaukratiseringsordfører, Henrik Dahl, finder de helt store ord frem om aftalen. Han kalder den ligefrem en sensation.

- Det her er ét af blot to eksempler nogensinde på, at en revidering af en lov fører til, at loven bliver mindre kompleks end den forrige generation, siger Henrik Dahl.